તા. 9 નવેમ્બર 2016ના રોજ ગાંધીનગરના અખબાર ભવનની એક નાનકડી ઓફિસમાં અમે meranews.comની શરૂઆત કરી. અમારી મર્યાદાઓ વચ્ચે ટાંચા સાધનોમાં અમે અને થોડીક પત્રકારત્વની સમજ સાથે અમારો પહેલો દિવસ પુરો થયો હતો, સાંજ પડી ત્યારે અમારી વેબસાઈટ ઉપર કેટલા વાંચકો આવ્યા તેની ઉપર નજર કરી તો બસો (200) વાંચકો આવ્યા હતા. આ આંકડો જોઈ મારા સહિત મારા સાથી અનિલ અને મેહુલ સહિત આખી ટીમ ખુબ ખુશ હતી, પણ અમારે આ આંકડો રોજ વધારવાનો હતો. અમારી આખી ટીમ કામે લાગી ગઈ, મહેનત કરવુ અમારૂ કામ હતું. આજે 9 નવેમ્બર 2018ના રોજ બે વર્ષ પુરા થયા. મીડિયાના જાયન્ટ ગ્રુપ્સ સામે અમે ખુબ નાના છીએ પણ અમારી મહેનત અને વાંચકોનો અઢળક પ્રેમ મળ્યો. આજે મને કહેતા આનંદ અને મારી ટીમ માટે અભિમાન થાય છે કે અમારા રોજના વાંચકોની સંખ્યાનો આંકડો બે લાખ રોજ (2,00,000) ઉપર પહોંચ્યો તેનો અર્થ મહિને સાંઈઠ લાખ (60,00000) વાંચકો અમને વાંચે છે. અમારી હરિફાઈ કોઈ અખબાર, ટીવી ચેનલ અને વેબપોર્ટલ સાથે નથી. અમારી હરિફાઈ અમારી સાથે જ છે. અમારે જ રોજ અમારો રેકોર્ડ તોડવાનો છે તેવો અમારો પ્રણ છે.